Sniffex

**Sniffex** և **Sniffex Plus**, պայթուցիկ սարքերի հայտնաբերման խարդախ համակարգեր, որոնք արտադրել է *Homeland Safety International*-ը։

## Արտադրություն
2007 թվականի ապրիլին *The Dallas Morning News*-ի հոդվածում *Sniffex*-ը նկարագրվել է որպես «գուշակության փայտիկ»։ Հոդվածում ասվել է, որ «ԱՄՆ-ի ռազմածովային ուժերում փորձարկելու ժամանակ *Sniffex*-ը չի արձանագրել, երբ 20 ոտնաչափ հեռավորության վրա անցել են կես տոննա պայթուցիկ տեղափոխող երկու բեռնատարներ»։ Ռազմածովային նավատորմի հակաահաբեկչական տեխնոլոգիական աշխատանքային խումբը փորձարկել է *Sniffex*-ը և եզրակացրել, որ «ձեռքի պայթուցիկ սարքերի *Sniffex* դետեկտորը չի աշխատում»։ Չնայած դրան, ԱՄՆ-ի զինվորականները 50․000 դոլարով գնել են ութ այդպիսի սարք։

Թեև *Sniffex*-ի գովազդում հայտարարվում է բարձր արդյունավետության մասին, նման պնդումները չեն հաստատվել օբյեկտիվ կրկնակի կույր փորձարկումներով։ Հանրային հանդիպման ժամանակ ընկերության նախագահի անցկացրած փորձարկումների ժամանակ *Sniffex*-ը չի հայտնաբերել փորձնական պայթուցիկները, երբ օգտատերը նախապես չի իմացել, թե որտեղ են դրանք գտնվում։ Բացի այդ, Ջեյմս Ռենդին հրապարակավ կասկածի տակ է դրել *Sniffex*-ի օրինականությունը և նամակագրություն է փոխանակել գործադիր տնօրենի հետ՝ առաջարկելով մեկ միլիոն դոլար, եթե *Sniffex*-ը կարողանա անել այն, ինչ պնդում են մամուլի հաղորդագրությունները։

*Sniffex* սարքը չպետք է շփոթել բազմաթիվ մրցանակների արժանացած քիմիական գոլորշու *SniffEx* տվիչի հետ, որը մշակել է Օք Ռիջի ազգային լաբորատորիան (Oak Ridge National Laboratories, ORNL)։ Այդ տվիչը սկզբնապես կոչվում էր «Sniffex», մինչև *Homeland Safety International*-ը պաշտպանեց իր ապրանքային նշանը և *ORNL*-ին խնդրեց դադարեցնել անվան կիրառումը։

## Արժեթղթերի և բորսաների հանձնաժողովի հայցեր
2008 թվականի հուլիսին Արժեթղթերի և բորսաների հանձնաժողովը (SEC) դատական հայցեր է ներկայացրել ընկերության վեց պաշտոնյաների դեմ՝ «մամուլի հաղորդագրությունների 33 թողարկմամբ բաժնետոմսի գինը 80 ցենտից մինչև մոտ 6 դոլար հասցնելու համար։ Այդ հաղորդագրություններն ընդհանուր 32 միլիոն դոլարի ապօրինի շահույթ ստանալու նպատակով հիմնականում կեղծ տեղեկություններ էին պարունակում ապրանքի և ընկերության ֆինանսական վիճակի մասին»։ Հուլիսի կեսերին հայցերից մեկը կարգավորվել է։ Բացի այդ, *SEC*-ը *Sniffex*-ի պատասխանատու *Homeland Safety International*-ին մեղադրել է «32 միլիոն դոլար արժողությամբ բաժնետոմսերի խարդախության սխեմայի համար, որը ոչինչ չկասկածող ներդրողների հաշվին հարստացրել է ինսայդերներին»։

*SEC*-ի բողոքում ասվում է, որ ընկերությունը «գործադիր տնօրեն է նշանակել Փոլ Բ. Ջոնսոն անունով մեկին՝ երկու բուլղարացիների ներգրավվածությունը թաքցնելու համար, որոնք իրականում վերահսկում էին ընկերությունը», և «այնուհետև թողարկել է, ըստ SEC-ի, կեղծ մամուլի հաղորդագրությունների շարք»։

Մամուլի հաղորդագրություններից մեկում ասվում էր Նյու Մեքսիկոյի հանքարդյունաբերության և տեխնոլոգիաների ինստիտուտի իրականացված փորձարկումների «տպավորիչ» արդյունքների մասին։ Իրականում թեստերն անցկացրել է անձամբ Ջոնսոնը, և արդյունքներն անորոշ են եղել»։ Մինչ բաժնետոմսերը աճում էին, ինսայդերները վաճառում էին դրանք, և 2008 թվականի հուլիսի 17-ի դրությամբ դրանց արժեքը մեկ տասներորդական պեննի էր։

Հուլիսին Մարկ Բ. Լինդբերգը համաձայնության է եկել *SEC*-ի հետ և մեկ շաբաթ անց իրեն մեղավոր է ճանաչել էլոկտրոնային միջոցների կիրառմամբ խարդախության մեջ։

Հաղորդվում է, որ *HEDD1*-ը, որը «մեջը մնացած մարտկոցով *Sniffex* է», վաճառում է այն նույն ընկերությունը, ինչ Եվրոպայում վաճառում է *Sniffex*-ը։

## Ծանոթագրություններ

## Արտաքին հղումներ
* 
* Questions about Sniffex, an informative blog
* Discussion with Bruce Schneier, security analyst

Կատեգորիա:Ֆինանսական խարդախություն